**8.1.1 Извештај са дводневне екскурзије јун 2023 за ученике од 5. до 8. разреда**

 Ученици Основне школе „Ђура Јакшић“ су на дводневну екскурзију пошли у 7.30 из Орешковице ка Опленцу. Тамо су обишли конак Карађорђа Петровића и упознали се са његовим животом и делом, важном улогом коју је имао у Првом српском устанку, као и цркву Светог Ђорђа. Посебан утисак на ученике је оставио маузолеј династије Карађорђевић. Путовање се наставило према Тршићу, родном селу Вука Стефановића Караџића, реформатора српског језика и правописа, сакупљача народних умотворина. Поред Вукове родне куће обишли смо и читав спомен комплекс на коме се традиционално одржава Републичко такмичење из српског језика и језичке културе. Манастир Троноша, задужбина краљице Каталине, је место које смо обишли и наставили пут ка Бањи Ковиљачи. Били смо смештени у хотелу „Ковиље“ који је био чист и врло пристојан, те након вечери и дискотеке, коначно легли да спавамо.

 Сурадан, након доручка, пут смо наставили према манастиру Лелићу, задужбини владике Николаја Велимировића, односно његове породице. Након обиласка манастира, манастирског комплекса и саслушане дивне беседе старешине манастира, кренули смо у Ваљево. Ту смо обишли Народни ваљевски музеј крај реке Колубаре и недалеко од Тешњара, старе градске чаршије. Затим смо обишли Муселимов конак, најстарију сачувану зграду у Ваљеву, насталу крајем 18. века за потребе муселима. У подруму је апсана, затвор, место где су били оковани кнежеви Алекса Ненадовић и Илија Бирчанин који су 1804. погубљени у Сечи кнезова, што је био највећи подстицај за подизање Првог српског устанка.

 Након ручка у ресторану „Јефимија“ у Ваљеву, пут нас је даље водио ка Бранковини. Комплекс на имању Ненадовића представља црква светих Арханђела, задужбина Проте Матеје Ненадовића, сина посеченог кнеза Алексе.

 У том комплексу налази се и прва државна школа сазидана је 1836. године у Бранковини. То је масивна приземна грађевина правоугаоне основе грађена у складу са народном градитељском традицијом и изгледа као нешто већа сеоска кућа. Њен унутрашњи распоред је прилагођен школској намени. Ова стара школа се назива „Протина“ ( ОШ „Прота Матеја Ненадовић“ Бранковина ). Данас је у овој згради постављена музејска изложба посвећена развоју школства и просвете у то време. Посебно је занимљив реконструисани ентеријер једне учионице с краја 19. века. Нова школска зграда је подигнута 1894. године. У њој је учила песникиња Десанка Максимовић, а њен отац је био учитељ у тој школи. „Десанкина школа“ је обновљена 1985. године. У том комплеку је по својој жељи Десанка Максимовић и сахрањена. Поред ње је сахрањен и њен супруг.

 Сви предвиђени садржаји реализовани су у потпуности, са тачном сатницом и без заостајања, тако да можемо закључити су сви циљеви, као и план и програм екскурзије остварени.

 У Орешковицу смо стигли око 20 часова.

 Након спроведене анкете међу ученицима о задовољности екскурзијом ученици су најбоље оценили хотелски смештај, превоз и дестинацију, а најмање су задовољни били храном. Неки ученици су као предлог за следећу дестинацију написали Златибор.

 Наставници: Марија Траиловић, Драгана Животић, Петар Јанковић.

**8.1.2. Извештај са једнодневне екскурзије за ученике 1-4 разреда ОШ „Ђура Јакшић“ Орешковица за школску 2022/2023. годину**

 Екскурзија је реализована 3. 6. 2023. године на релацији Орешковица-Голубац-Велико Градиште-Орешковица.

 Из Орешковице смо кренули у 7:20. Придружили су нам се ученици из Вошановца и Добрња. Кренули смо према Голупцу. У Голубац смо стигли око 9:40 где смо се освежили у ресторану хотела „Голубачки град.“ У 11 сати смо ушли у голубачку тврђаву. Посетили смо Палату са дигиталном презентацијом где нас је водич упознао са легендама о настанку тврђаве. Након тога смо посетили сувенирницу и кафетерију.

 Око 13 часова смо кренули на Сребрно језеро. Ручали смо у ресторану, а онда прошетали и куповали сувенире.

 Око 15 часова смо кренули до Рамске тврђаве. На улазу нас је сачекао водич који нам је испричао причу о изграњи и реконструкцији тврђаве. Фотографисали смо се, одморили и око 17 сати кренули пут Орешковице. У Орешковицу смо стигли у 19:15 часова.

 Ученици су екскурзију оценили на следећи начин:

Голубачка тврђава: Вошановац-4,75; Добрње-4,88; Орешковица-3,88=4,35

Сребрно језеро: Вошановац-5; Добрње-4,66; Орешковица-5=4,91

Рамска тврђава: Вошановац-4,63; Добрње-4,75; Орешковица-4,9=4,8

Ручак: Вошановац-5; Добрње-4,88; Орешковица-4,2=4,57

Превоз: Вошановац-5; Добрње-4,88; Орешковица-5=4,97

 Ученицима се највише свидео превоз, а најмање Голубачка тврђава због немогућности одласка у другу зону, односно обиласка следећег нивоа.

 Вођа пута: Наталија Милошевић